Presentasjon av Vivestad, februar 2020.

Presentere bygda mi - Tja, hva skal jeg si…

Vivestad som ligger ved riksvei 312

I enden av linna ruver Lønskoll

307 meter høy, fra den kan vi skue både Slottsfjell og Gaustatopp

anbefaler deg en tur opp!

Og vil du enda høyere enn det -

så har vi Snipane – Tønsberg kommunes høyeste punkt – bør du se!!

Merkedammen brukes både vinter og sommer –

også mange fra by’n hit opp kommer

når sol over vannet flommer!

Med byer rundt oss i en ring

Vi kommer fram så lett som ingenting

Vi må ha egen bil – kjører mellom 3 og 5 mil

Og vips, 10 forskjellige byer vi når

Så «I hjertet av Vestfold» finner du bygda vår!

Rundt 190 husstander har vi nettopp telt,

fra veldrevne gårder til hus i boligfelt.

Har ca 450 innbyggere, men kan gjerne bli flere,

Men da må det nok bli mulig å bygge litt mere!

Samlingssteder hadde vi mange av i tidligere år.

Nå er det færre, bare fem gjenstår:

Først - **Kirken vår**, den brune fra 1914 -

her fantes en Olavskilde, ingen vet hvor – kanskje ved porten??

Altertavle og prekestol ble reddet ut da det brant,

godt ikke alle minner forsvant!

Her møtes folk til glede og sorg –

slik er kirken en samlende borg.

Så har vi **Vivestad Badstu** – et tømmerhus fra 1947.

Flittig benyttet i mange år, kan nesten ikke tro det -

både til dampbad, spedbarnskontroll og fotballgarderobe!

Men nå fyres dampen opp hver fredag fra oktober til april – først damer, så herrer – ikke felles hvis du var i tvil…

Det neste sted er **barnehagen vår** – som fyller 10 år i år!

Et flott bygg med god plass til alle -

Der barn som trives og leker og ler – får trøst om de skulle falle.

Et kjempeviktig tilbud for å få barnefamilier hit –

for mister vi det, vil det med bygda gå skitt!

Så kjære ordfører vi vil be –

la barnehagen vår være i fred !!!

Møtested for fysisk aktivitet er **Kjærsmyra idrettsanlegg –**

her treffes alle - med eller uten skjegg!

Fotball og aking eller moro på ski -

med grillkos i lavvo’n – kan det vel bedre bli??

Og oppkjørte løyper, rundt bygda de går –

Så skiturer, lange eller korte, vi får!!

Sist, men ikke minst har vi dette huset her:

**SAGATUN** som hele bygda har kjær!

Bygd opp på dugnad etter brann og innviet i 79,

her foregår det meste i bygda, kan man si.

*BINGO* på papir hver tirsdag kveld

60 til 90 mennesker håper på hell!!

*LØRDAGSKAFE* med vafler og kake,

Da kommer foreldre med barn og damer med sin make..

Men *10-KAFFI’N* hver onsdag er bare for menn over 60 –

Så vi damene måtte lage vår egen vri…

Her har *BYGDEKVINNELAGET* ofte sitt møtested,

Ja, *BONDELAGET* og *4H med!*

Bortsett fra bondelagets flaskehopprenn,da

Det må være ute, til Vestbygda må vi dra!

*UNGDOMSLAGET* har pub og på quiz vi gjetter,

Mens i *VIVESTAD IF’s* treningsrom vi sykler og svetter!

Her feires bryllup og bursdager og dåp,

Minnesamvær til ettertanke og håp.

Så at **SAGATUN** er viktig kan alle se,

men vedlikehold er dyrt, hvordan få penger til det??

Ungdomslag, idrettsforening og kommunen dette hus i fellesskap eier,

med kommunens tilskudd vi lite greier!

Derfor må vi klare oss selv -

og med mye oppfinnsomhet vi får’e tell!

*Bingo* gjennom nesten 50 år har gitt bra med penger, likeså 30 år med *julemarked* som ennå fenger!

Men *Vivestad høstmarked* har blitt viden kjent,

Med 150 utstillere og mange tusen besøkende som vil handle og spise mat fra Bent!

Av dette blir det kjærkomment overskudd -

til nyinvesteringer og ting vi knapt hadde trudd!

Men hvordan klarer denne lille bygda alt dette, er spørsmål vi ofte får.

Jo, med **DUGNAD** og felles innsats år etter år!

Alle står på, tar en jobb når de blir spurt –

*SAMHOLD* er stikkordet, det er lurt!!

Et uavhengig råd i bygda vi har

**VIVESTAD BYGDERÅD** er klar

når saker av betydning for bygdas ve og vel kommer opp -

da en kampviljen på topp!

**Ei levende bygd** med plass for alle er det vi vil ha

derfor arrangeres hvert år en Vivestad-dag.

En «bli kjent dag» for nye og gamle –

og på den måten Vivestad samle.

Ja, dette er livet i bygda vår –

Et godt sted å leve – optimismen rår!

Er Tønsbergs utkant, men sammen vi står!

Til slutt kjære ordfører, om du skulle kjede deg ei hælj –

Kom til Vivestad og bli med damene på jakt etter ælj!!